**VIIMSI VALLAVOLIKOGUS ESINDATUD REFORMIERAKONNA, SOTSIAALDEMOKRAATLIKU ERAKONNA JA KESKERAKONNA**

**VAHELINE KOALITSIOONILEPING ÜHISEKS TEGUTSEMISEKS**

**VIIMSIS AASTATEL 2013-2017**

Viimsi, 22. oktoober 2013

20. oktoobril 2013 aastal Viimsi vallas toimunud kohalike omavalitsuste volikogu valimistel

kogus Reformierakond 6 mandaati, Sotsiaaldemokraatlik Erakond 3 mandaati ja Keskerakond 2 mandaati.

Osapooled on kokku leppinud koalitsiooni moodustamises valimisperioodiks 2013-2017. a, ühistegevuseks Viimsi Vallavolikogus ning Viimsi Vallavalitsuse ühises moodustamises.

Koalitsioonipartnerid on võtnud nõuks järgneval valitsemisperioodil valitseda Viimsi valda üksmeeles ja võtta oma tegevuse peaeesmärgiks kodukoha valitsemiskultuuri kardinaalne muutmine ausaks, läbipaistvaks ja heaperemehelikuks.

Koalitsioonipartnerid on kokku leppinud alljärgnevates poliitilistes ja Viimsi valla elu edendavates ülesannetes ning põhimõtetes ja kohustuvad neid koostöös ellu viima.

**I VALLA JUHTIMINE**

Valla juhtimine on eetiline, professionaalne, avalik ja elanikusõbralik. Info liigub vallas kiiresti ja mööda kaasaegseid infokanaleid ning kogukond on ühtne.

1. **Viimsi valla juhtimine on aus ja heaperemehelik**

* Muudame vallavalitsuse ja valla asutuste töökorralduse ning klienditeeninduse professionaalseks ja avatuks.
* Kõik sõlmitud ja tulevikus sõlmitavad varalised lepingud ning vallavalitsuse protokollid on elanikele valla kodulehe kaudu igal hetkel kätte saadavad.
* Viime läbi vallavalitsuse ja valla allasutuste poolt sõlmitud varaliste kohustustega seotud lepingute osas revisjoni. Võimalusel lõpetame vallale kahjulikud lepingud.
* Uute lepingute sõlmimine hankijate ja teenusepakkujatega toimub läbipaistva ja avaliku konkursi alusel.

1. **Viimsi valla koduleht ja ajaleht on kaasaegsed ja sisukad**

* Muudame Viimsi valla kodulehe ajakohaseks informatsiooni ja uudiste edastajaks ning tööpakkumiste vahendajaks.
* Loome kodulehe kaudu töötava e-vallavalitsuse keskkonna.
* Loome teavitussüsteemi uudiste, teenuste ja operatiivinfo edastamiseks.
* Muudame vallavalitsuse teenused elanikele kättesaadavamaks, sh informeerime sihtrühma personaalselt valla võimalikest toetustest.
* Muudame Viimsi Teataja erapooletuks uudiste kandjaks.

1. **Viimsi kogukond on tugev ja ühine kultuuripärand hoitud**

* Tugevdame viimsilaste kui rannarahva identiteeti.
* Peame tähtsaks kogukonna ühtsustunnet. Selle tugevdamiseks toetame ühisürituste korraldamist ja kõikvõimalikke vallaelanike koostööprojekte – heakorratalguid, taaskasutusprojekte, külaliikumist jne.
* Hoiame Viimsi kultuuripärandit.

**II HARIDUS**

Valla haridusvõrgustik toetub ühtsetele alustele, on kvaliteetne ja kättesaadav kõigile ning personaalse lähenemisega.

1. **Viimsis väärtustatakse kvaliteetset haridust lasteaiast gümnaasiumini**

* Maksame Viimsi koolide ja lasteaedade õpetajatele väärilist tasu ja toetame õpetajate erialast täienduskoolitust.
* Tagame Viimsi lastele lasteaiakohad munitsipaallasteaia kohatasu hinnaga Viimsi vallas.
* Arvestame lasteaia kohatasu suuruse määramisel lasteaias käivate laste arvuga leibkonnas.
* Tegutseme selle nimel, et kõik ühe pere lapsed saaksid soovi korral käia samas lasteaias.
* Tunnustame kõikide vanusegruppide hästi õppivaid noori.
* Arendame Viimsi lasteaedades ja koolides välja kättesaadava ja koostoimiva tugiteenuste süsteemi  (logopeed, psühholoog, sotsiaaltöötaja).
* Seisame võimaluse eest, et õpilased saaksid kvaliteetset ja tasuta koolitoitu gümnaasiumi lõpuni.
* Toetame koolinoorte kahes huviringis osalemist.

**III SOTSIAALSED TAGATISED**

Vald hoolib oma elanikest ja tagab kvaliteetsed sotsiaalteenused

1. **Viimsis hoolitakse lastega peredest**

* Vähekindlustatud perede lastele võimaldame tasuta lasteaiakohad.
* Toetame erivajadustega laste vanemaid ning edendame heategevust selles valdkonnas.
* Suurendame ühekordset sünnitoetust.

1. **Viimsis väärtustatakse aktiivset ja mitmekülgsete võimalustega pensionipõlve**

* Tõstame pensionäride iga-aastase ühekordse toetuse 60 euroni ja jätkame selle tõstmist aasta-aastalt.
* Laiendame eakate hooldusteenuste võimalusi ja kaasame eakaid aktiivsesse sotsiaalsesse ellu.
* Jätkame pensionäride huvitegevuse toetamist.

**IV KULTUUR, SPORT JA VABA AEG**

Vallal on aktiivne kultuuri- ja spordielu ning mitmekülgsed vaba aja veetmise võimalused.

1. **Viimsi toetab tervisesõbralikku elukeskkonda**

* Rajame koos külaelanikega igasse külasse mänguväljakud.
* Toetame täiendavate kodulähedaste puhke- ja sportimisvõimaluste loomist.
* Rajame valgustatud tervise- ja suusarajad Randverre, Haabneeme ja Rohuneeme.
* Ehitame Haabneeme staadioni.

1. **Viimsis luuakse täiendavaid võimalusi kultuuriürituste korraldamiseks**

* Toetame kultuuriürituste läbiviimist vallas.
* Toetame Viimsisse laululava ja rahvaürituste korraldamise koha loomist koos sinna juurde kuuluva infrastruktuuriga.
* Toetame jätkuvalt valla traditsioonilisi rahvaüritusi (külade jaanipeod, laadad, Rannarahva Festival jne).
* Tugevdame noortekeskuse tööd, algatame programmi „Noortelt vanadele ja vanadelt noorte.
* Loome Viimsi noortele koostöövõrgustiku ettevõtjate, kooli ja omavalitsusega (õpilasmalev, praktika kohad).

**V VALLARUUMI PLANEERIMINE**

Viimsis planeeritakse ja ehitatakse jätkusuutlikult ja avalikke huve silmas pidades ning kaasaegseid ruumi planeerimise võtteid kasutades.

1. **Viimsis planeeritakse ja ehitatakse tasakaalustatult**

* Valla ehituslik planeerimine lähtub tingimusest, et paralleelselt uusehitistega tagatakse samaaegselt piirkonna infrastruktuuri ja avaliku ruumi väljaehitus ning lahendatakse elanike arvu kasvust tulenevad sotsiaalsed vajadused.
* Planeerimine on erapooletu ja lähtub eelkõige olemasolevate Viimsi elanike heaolust.

1. **Viimsis kaasajastatakse endised aiandusühistud ning vanad asumipiirkonnad**

* Tegeleme endiste aiandusühistute ja vanade asumipiirkondade teede, tänavavalgustuse ja tehnovõrkude uuendamisega.
* Seisame selle eest, et räämas, pooleliolevate ja lagunenud ehitiste ja rajatiste omanikud hoiaksid korras oma kinnistut ja seda ümbritsevat ala.

1. **Viimsi hoolib merest ja oma saartest**

* Väärtustame elu väikesaartel.
* Hoiame korras väikesadamad, et soodustada mereturismi.
* Ehitame Euroopa Liidu fondide toel Leppneeme sadama ilmastikukindlaks.
* Ehitame tolmuvaba tee Prangli sadamast kirikuni.
* Peame oluliseks rannakalandust ja lautrite võrgustiku teket.
* Hoiame Viimsi rannad avatuna ja korras.
* Toetame Haabneeme rannahoone kavandamist.

**VI KESKKOND**

Vald hoolib oma loodus- ja elukeskkonnast.

1. **Viimsi väärtustab looduskeskkonda**

* Säilitame Rohuneeme metsa põlismetsana.
* Korrastame koostöös RMK-ga metsarajad.
* Teeme Viimsi mõisapargist miljööväärtusliku ja looduskauni perepargi.
* Kaunistame valla avaliku ruumi ja väärtustame valla kauneid kodusid.
* Väärtustame elurikkust (bioloogilist mitmekesisust), sh planeerimis- ja ehitusmenetluses

1. **Muuga ja Miiduranna sadama riskid minimaalseks!**

* Oleme vastu Muuga sadama plahvatusohtlike ainete mahutipargi laienemisele valla haldusterritooriumil.
* Nõuame kõrgendatud tegevusriskiga sadamaoperaatoritelt (suurõnnetuse ohuga ettevõtetelt) täiskindlustust.
* Pöörame suuremat tähelepanu olemasolevatele ohtlikele ja suurõnnetuse ohuga ettevõtetele.

1. **Viimsis on turvaline**

* Aitame tagada turvalisust koduvallas, arendades ja täiustades olemasolevate turvakaamerate võrku.
* Soodustame kogukonna turvalisust tõstvate naabrivalvepiirkondade loomist.
* Tõhustame ehitusjärelevalvet ja väärteomenetlust.
* Tugevdame korrakaitset Viimsi saartel.

**VII TÖÖKOHAD JA ETTEVÕTLUSE ELAVDAMINE**

Vald aitab kaasaettevõtlussõbraliku keskkonna ja kodulähedaste töökohtade tekkele

1. **Viimsi on ettevõtlik piirkond**

* Toetame turismi ja keskkonnasõbraliku ettevõtluse arengut, sealhulgas elu- ja looduskeskkonda sobivate kontori- ja äripindade ehitamist Viimsisse.
* Täiendame vallavalitsuse struktuuri ettevõtlus- ja arendusvaldkonna funktsiooniga.
* Soodustame tarkade töökohtade teket pendelrände vähendamiseks.

**VIII TEED JA LIIKLUS**

Vald hoolitseb teede ja liikluskultuuri eest, jätkates valgustatud sõiduteede ning kergliiklusteede ehitamist

1. **Viimsis on kiire ja mugav ühistransport**

* Loome, koostöös Tallinna linnaga viimsilastele tasuta ühistranspordi valla ja Tallinna vahel.
* Loome Viimsi koolilastele tasuta sõidu võimalused valla siseliinidel.

1. **Teeme teed korda ja turvalisemaks.**

* Rekonstrueerime Reinu ja Vehema teed koos jalg- ja jalgrattateedega, ehitame Pargi tee äärde jalg- ja jalgrattatee.
* Varustame kergliiklusteed puhkepinkidega.
* Paigaldame tolmuvaba katte valla siseteedele.
* Alandame piirkiirusi lasteasutuste lähedustes.